মঙ্গলবার সকাল থেকেই আকাশ মেঘলা। দফায় দফায় বৃষ্টি হয়েছে। তবে এ দিন আর তেমন ঝড় হয়নি। আবহাওয়া দফতরের পূর্বাভাস, আজ, বুধবারেও গাঙ্গেয় বঙ্গের বিভিন্ন জেলায় কমবেশি বৃষ্টি হতে পারে। হাওয়া অফিস সূত্রের খবর, দক্ষিণবঙ্গের উপরে একটি নিম্নচাপ অক্ষরেখা তৈরি হয়েছে। সাগর থেকে ঢোকা জোলো বাতাস সেই অক্ষরেখার দৌলতে ঘনীভূত হয়ে মেঘ তৈরি করছে। তা থেকেই বৃষ্টি হচ্ছে। এই মেঘ-বৃষ্টির দৌলতে সকাল থেকে তাপমাত্রা বাড়তে পারেনি। তার ফলে দিনভর শীত-শীত ভাব মালুম হয়েছে। গত কয়েক দিনের গরমের সুবাদে আলমারিতে তুলে ফেলা হাল্কা সোয়েটার ফের নামিয়ে ফেলেছেন অনেকে। আবহবিদেরা জানাচ্ছেন, দিনের তাপমাত্রা সে-ভাবে না-বাড়ায় রাতেও জোলো ঠান্ডা মালুম হবে। কিন্তু দিন ও রাতের তাপমাত্রায় ফারাক বেশি হবে না। কাল, বৃহস্পতিবারের পর থেকে বৃষ্টি কমতে পারে। আকাশ মেঘমুক্ত হবে। রাতের তাপমাত্রা কিছুটা নামবে। কিন্তু পারদের সেই পতন শীতকে ফেরাতে পারবে না বলেই মনে করছেন আবহবিদেরা।